Dionisio S. Bulong

Naipasngay ni Dionisio S. Bulong idiay Simbaluca, Sta. Teresita, Cagayan (dati a paset ti Buguey) kada Vicente Q. Bulong ken Felipa A. Soliven idi Marso 10, 1940. 

Nagturpos iti elementaria iti Buguey Elementary School ken haiskul iti Northeastern Academy, Buguey, Cagayan. Nagadal iti steno-type iti National Business Institute, San Fernando, La Union. Inrugina ti AB Journalism iti University of Manila, immakar iti Lyceum of the Philippines kalpasan ti dua a tawen ket tinurposna dita ti Bachelor of Science in Journalism.

Naipablaak ti umuna a saritana, ti “Umaykan, Gasat,” iti Bannawag idi 1962.  Naawis a nagkameng iti Bannawag idi 1967 kas proofreader. Naital-o a news section editor sa associate editor kalpasan iti lima a tawen. Naital-o nga editor kalpasan ti lima manen a tawen. Nadutokan a chairman ti editorial board dagiti uppat a magasin ti Liwayway Publishing, Inc. (Bannawag, Liwayway, Bisaya ken Hiligaynon) sakbay a nagretiro idi Abril 2005. Pinadayawan ti GUMIL Filipinas iti Pedro Bucaneg Award ken ti UMPIL iti Gawad Pambansang Alagad ni Balagtas, maysa kadagiti teddek ti kontemporario a Literatura Iloko, maisalumina ken am-ammo kas nagputar kadagiti naidumduma a makaray-aw a novela nga Iloko a “Fighting Pogi,” “Anderson,” Matayakon, Rosing,” “Kontra-Pelo,” “Brad Patrick,” “Flash Mauricia,” “Daddy BC,” ken namaglatak kadagiti fiksional ken pudno a lugar a Lingasin ken Simbaluca iti Cagayan iti mapa ti literatura nga Iloko. 

Kaingungotna ni sigud nga Eden L. Cachola ti San Antonio, Narvacan, Ilocos Sur, a padana met laeng a mannurat. Dua ti bungada, da Diodena ken Anna Eloisa.

Kategoria:Dagiti mannurat iti pagsasao nga Ilokano
Kategoria:Dagiti mannurat manipud iti Filipinas